

**ข้อบังคับมหาวิทยาลัยธรรมศาสตร์**ว่าด้วยการศึกษาระดับปริญญาตรี (ฉบับที่ ๒) พ.ศ. ๒๕๖๑

………………………………………….

โดยที่เป็นการสมควรแก้ไขเพิ่มเติมข้อบังคับมหาวิทยาลัยธรรมศาสตร์ ว่าด้วยการศึกษาระดับปริญญาตรี พ.ศ. ๒๕๖๑

อาศัยอํานาจตามความในมาตรา ๒๓ แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ สภามหาวิทยาลัยได้มีมติ ในการประชุม ครั้งที่ ๗/๒๕๖๑ เมื่อวันที่ ๒๓ กรกฎาคม ๒๕๖๐
เห็นชอบให้ออกข้อบังคับไว้ ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ ว่าด้วยการศึกษาระดับปริญญาตรี แก้ไขเพิ่มเติมถึงปัจจุบัน (ฉบับที่ ๒) พ.ศ. ๒๕๖๑”

**ข้อ ๒** ให้ใช้ข้อบังคับนี้แก่นักศึกษาซึ่งขึ้นทะเบียนเป็นนักศึกษาระดับปริญญาตรี
ในปีการศึกษา ๒๕๖๑ เป็นต้นไป

**ข้อ ๓** ในข้อบังคับนี้

“การจัดการศึกษาแบบรายปี” หมายความว่า การจัดการศึกษาตามระบบของมหาวิทยาลัยที่มีการลงทะเบียนเรียนครั้งเดียวตลอดปีการศึกษา ซึ่งจะดําเนินการได้ภายใต้เงื่อนไข คือ หลักสูตรที่กําหนดให้มีวิชาฝึกปฏิบัติในชั้นปีสุดท้าย มีจํานวนรายวิชาลงทะเบียนตั้งแต่ ๖ รายวิชาขึ้นไป หรือมีจํานวนหน่วยกิต
ที่ลงทะเบียนรวม ๑๘ หน่วยกิต ขึ้นไป และมีข้อจํากัดเรื่องแหล่งฝึกงานที่ต้องเป็นไปตามข้อกําหนด
ของหน่วยงาน ที่ต้องรับรองหลักสูตร หรือ เป็นหลักสูตรที่มีการศึกษาและฝึกปฏิบัติที่แบ่งผู้เรียนออกเป็นกลุ่มหมุนเวียนกันไปในแต่ละรายวิชาโดย มีระยะเวลาไม่น้อยกว่าสามสิบสัปดาห์ และไม่เกินสามสิบหกสัปดาห์
โดยมีระยะเวลาเริ่มต้นการศึกษา ระยะเวลาการศึกษาและการสิ้นสุดการศึกษาตามปฏิทินการศึกษามหาวิทยาลัย

**ข้อ ๔** ให้ยกเลิกความในข้อ ๗ การจัดการศึกษา ของข้อบังคับมหาวิทยาลัยธรรมศาสตร์
ว่าด้วยการศึกษาระดับปริญญาตรี พ.ศ. ๒๕๖๑ และให้ใช้ความต่อไปนี้แทน

“ข้อ ๗ การจัดการศึกษาของมหาวิทยาลัยมี ๒ ระบบ ดังนี้

(๑) ระบบทวิภาค เป็นการจัดการศึกษาที่หนึ่งปีการศึกษามีสองภาคการศึกษา
คือภาคการศึกษาที่ ๑ และภาคการศึกษาที่ ๒ และอาจมีภาคฤดูร้อนต่อจากภาคการศึกษาที่ ๒ ด้วยก็ได้

(๒) ระบบไตรภาค เป็นการจัดการศึกษาที่หนึ่งปีการศึกษามีสามภาคการศึกษา
คือภาคการศึกษาที่ ๑ และภาคการศึกษาที่ ๒ และภาคการศึกษาที่ ๓

การจัดการศึกษาตามวรรคหนึ่งอาจจัดการศึกษาแบบรายปี

การจัดการศึกษาตามวรรคหนึ่งอาจออกแบบวิธีการเรียนการสอนโดยแบ่งช่วงการศึกษา
ตามหัวข้อการศึกษาที่มีปริมาณการเรียนรู้เทียบเท่าระบบทวิภาคหรือระบบไตรภาคแล้วแต่กรณี

หลักสูตรการศึกษาใดจะจัดการศึกษาในระบบตามวรรคหนึ่งให้เป็นอํานาจของสภามหาวิทยาลัยเป็นผู้พิจารณาอนุมัติ”

**ข้อ ๕** ให้เพิ่มข้อความวรรคหนึ่งใน ข้อ ๑๘ ของข้อบังคับมหาวิทยาลัยธรรมศาสตร์ว่าด้วย การศึกษาระดับปริญญาตรี พ.ศ. ๒๕๖๑ ดังนี้

“ข้อ ๑๘ การลงทะเบียนเรียนรายวิชาให้เป็นไปตามเงื่อนไขที่กําหนดไว้ในหลักสูตร นักศึกษารายใดประสงค์ลงทะเบียนเรียนรายวิชาใดที่มีเงื่อนไขก่อนการลงทะเบียนเรียนรายวิชานั้น นักศึกษารายนั้นอาจได้รับการยกเว้นโดยปฏิบัติตามประกาศมหาวิทยาลัย”

เพื่อคุณภาพของการจัดการศึกษา คณบดีอาจกําหนดเงื่อนไข หรือจํากัดจํานวนนักศึกษา
ที่จะลงทะเบียนเรียนในรายวิชาใดก็ได้โดยทําเป็นประกาศคณะ

การประกาศเปิดวิชาเพิ่ม หรือปิดรายวิชาใดที่มีนักศึกษาลงทะเบียนแล้วจะต้องกระทํา
ภายในเจ็ดวันนับแต่วันเปิดภาคการศึกษา หรือสี่วันนับแต่วันเปิดภาคฤดูร้อน

**ข้อ ๖** ให้ยกเลิกความในข้อ ๔๒ การวัดผลการศึกษา ของข้อบังคับมหาวิทยาลัยธรรมศาสตร์
ว่าด้วยการศึกษาระดับปริญญาตรี พ.ศ. ๒๕๖๑ และให้ใช้ความต่อไปนี้แทน

“ข้อ ๔๒ มหาวิทยาลัยจะจัดให้มีการวัดผลการศึกษาสําหรับรายวิชาที่นักศึกษาลงทะเบียนเรียน
ไว้ในภาคการศึกษาหรือภาคฤดูร้อน

การวัดผลการศึกษาอาจทําได้ระหว่างภาค ด้วยวิธีรายงานจากหนังสือที่กําหนดให้อ่าน
งานที่แบ่งกันทําเป็นหมู่คณะ การทดสอบระหว่างภาค การเขียนสารนิพนธ์ประจํารายวิชาหรืออื่นๆ และเมื่อสิ้นภาคจะมีการสอบไล่สําหรับแต่ละรายวิชาที่ศึกษาในภาคนั้น

รายวิชาใดที่ไม่มีการสอบไล่เมื่อสิ้นภาค คณบดีจะประกาศให้ทราบ

การวัดผลการศึกษาสําหรับรายวิชาที่ลงทะเบียนเรียนแบบรายปี ให้มีการวัดและประเมินผล
เมื่อสิ้นปีการศึกษา

ในบางกรณี มหาวิทยาลัยอาจใช้วิธีทดสอบเทียบความรู้แทนการวัดผลการศึกษาตามความ
ในวรรคหนึ่งก็ได้”

**ข้อ ๗** ให้เพิ่มข้อ ๗๙ บทเฉพาะกาล ของข้อบังคับมหาวิทยาลัยธรรมศาสตร์ว่าด้วยการศึกษา
ระดับปริญญาตรี พ.ศ. ๒๕๖๑ ดังนี้

“ข้อ ๗๙ กรณีหลักสูตรที่ได้รับอนุมัติให้นักศึกษาลงทะเบียนการศึกษาแบบรายปีได้ให้ นักศึกษาที่ขึ้นทะเบียนเป็นนักศึกษาของมหาวิทยาลัยก่อนปีการศึกษา ๒๕๖๑ ตามข้อบังคับระดับปริญญาตรี พ.ศ. ๒๕๕๐ สามารถลงทะเบียนการศึกษาแบบรายปี ตามข้อ ๗ และมีวิธีการวัดและประเมินผลการศึกษา ตามข้อ ๔๒
ของข้อบังคับนี้”

 ประกาศ ณ วันที่ ๒๓ กรกฎาคม พ.ศ. ๒๕๖๑

 (ศาสตราจารย์พิเศษ นรนิติ เศรษญบุตร)

 นายกสภามหาวิทยาลัย